《题显孝南山寺》
宋代·孔文仲

寻尽城中山，又访江外寺。
兰舟涉澄漪，隼旌入疏翠。
楼台初日升，岩谷宿露坠。
飞泉百禽鸣，怪石万蛇踬。
绝庵皆步登，佳木留客醉。
洞天生书寒，桃源发春意。
烟霞暂深阔，宇宙忽殊异。
海国遇升平，铃斋无俗事。
颍川擅才敏，康乐足情意。
只恐新诗多，镌鑱费年祀。

作者简介：（1033—1088）宋临江新淦人，字经父。孔延之子。性狷直，寡言笑。少刻苦问学，号博洽。仁宗嘉祐六年进士。调余杭尉，恬介自守，不事请谒。神宗熙宁初，范镇以制举荐，对策力论王安石理财训兵之法为非，罢归故官。通判保德军，陈征西夏三不便。哲宗元祐初，擢左谏议大夫，又论青苗免役诸法之害。改中书舍人。三年同知贡举，寻以劳卒。与弟孔武仲、孔平仲以文声起江西，时号三孔。有文集及《清江三孔集》。